## Odluka o iznosu mjesečne novčane naknade za osposobljavanje bračnog druga vojne osobe, službenika i namještenika koja je poginula ili umrla od zadobivene rane, ozljede ili bolesti a nema uvjeta za obi

### NN 81/2003 (17.5.2003.), Odluka o iznosu mjesečne novčane naknade za osposobljavanje bračnog druga vojne osobe, službenika i namještenika koja je poginula ili umrla od zadobivene rane, ozljede ili bolesti a nema uvjeta za obi

# MINISTARSTVO OBRANE

980

Na
temelju članka 51. stavka 4. Zakona o službi u Oružanim snagama Republike
Hrvatske (»Narodne novine« broj, 33/02. i 58/02.) donosim

## ODLUKU

### O IZNOSU MJESEČNE NOVČANE NAKNADE ZA OSPOSOBLJAVANJE BRAČNOG DRUGA VOJNE OSOBE, SLUŽBENIKA I NAMJEŠTENIKA KOJA JE POGINULA ILI UMRLA OD ZADOBIVENE RANE, OZLJEDE ILI BOLESTI, A NEMA UVJETA ZA OBITELJSKU MIROVINU

I.

Ovom se odlukom propisuje iznos i postupak
ostvarivanja prava na mjesečnu novčanu naknadu za osposobljavanje radi
stjecanja IV. stupnja stručne spreme bračnog druga vojne osobe, službenika i
namještenika (u daljnjem tekstu: pripadnik Oružanih snaga).

II.

Visina mjesečne novčane naknada iz točke I. ove
Odluke, utvrđuje se u iznosu od 50% proračunske osnovice za obračun osnovne
plaće djelatne vojne osobe, službenika i namještenika, i pada na teret
proračunskih sredstava Ministarstva obrane te se isplaćuje mjesečno na
žiroračun bračnog druga pripadnika Oru­žanih snaga.

III.

Zahtjev za ostvarivanje prava na mjesečnu novčanu
naknadu iz točke II. ove odluke bračni drug pripadnika Oružanih snaga podnosi
Personalnoj upravi Glavnog stožera Oružanih snaga, uz naznaku obrazovne
ustanova u kojoj se želi osposobljavati radi stjecanja IV. stupnja stručne
spreme.

Uz zahtjev se prilaže sljedeća dokumentacija:

– smrtni list pripadnika Oružanih
snaga,

– potvrda o okolnostima stradavanja
koju izdaje nadležna postrojba razine samostalne bojne ili više,

– potvrda nadležne službe Hrvatskog
zavoda za zapoš­ljavanje da nije u radnom odnosu i da nema srednju stručnu
spremu, uz presliku radne knjižice,

– potvrda nadležne područne službe
Hrvatskog zavoda za mirovinsko osiguranje da ne može ostvariti pravo na
obiteljsku mirovinu.

IV.

O zahtjevu rješenjem odlučuje Personalna služba, a
provodi ga Financijska služba Ministarstva obrane.

O žalbi protiv rješenja odlučuje ministar obrane.

V.

Osposobljavanje bračnog druga pripadnika Oružanih
snaga radi stjecanja IV. stupnja stručne spreme, može trajati najdulje (4)
četiri godine.

Za vrijeme trajanja osposobljavanja bračni drug
pripadnika Oružanih snaga obvezan je svakih šest mjeseci dostavljati
Personalnoj službi potvrdu obrazovne ustanove o redovitom pohađanju i
svladavanju programa osposobljavanja.

U
slučaju prestanka ili neredovitog pohađanja i nemogućnosti svladavanja programa
osposobljavanja, bračni drug pripadnika Oružanih snaga, gubi pravo na novčanu
naknadu, o čemu Personalna služba izdaje posebno rješenje.

Prava i
obveze bračnog druga pripadnika Oružanih snaga i Ministarstva obrane, uredit će
se posebnim ugovorom.

VI.

S
obrazovnom ustanovom u kojoj će se bračni drug pripadnika Oružanih snaga,
osposobljavati za stjecanje IV. stupnja stručne spreme, Ministarstvo obrane
zaključuje ugovor.

Ugovor
u ime Ministarstva obrane potpisuje pomoćnik ministra za ljudske resurse ili
osoba koju on ovlasti.

VII.

Odredbe
ove odluke odgovarajuće se primjenjuju i na djelatne vojne osobe, službenike i
namještenike, kod kojih nastupi invaliditet tijekom obavljanja službe zbog
kojeg nisu u mogućnosti obavljati dosadašnje poslove.

VIII.

Ova
odluka stupa na snagu osmoga dana od dana objave u »Narodnim novinama«.

Klasa: 023-03/03-03/1

Urbroj: 512-01-03-591

Zagreb,
5. svibnja 2003.

Ministrica
**Željka Antunović**, v. r.

Odluka, NN 81/2003-980